遊麻姑山仙都觀
作者：洪炎
朝代：宋

paragraphs: 浥露出南郭，遵塗眄西嶺。
幽尋不憚遠，陟巘造殊境。
懸瀑瀉天路，高齋跨參井。
麻姑固神人，上下凌倒景。
逸駕不容追，遺蹤摶塵影。
仙壇獨巋然，蘚蝕此山頂。
古屋鳴鵂鶹，汙池浴蛙黽。
葛顔有異聞，源委邈難省。
空餘豐碑字，欻若猊驥騁。
永言賞心遇，所樂塵務屏。
濯纓欲師孔，斲鼻還思郢。
安得斯人徒，置論挈裘領。
聖真豈遠而，炯炯金在鑛。
九淵孕明月，七返閟神鼎。
至道如可求，汲深願修綆。